****

**ระเบียบคณะกรรมการคุ้มครองและพัฒนาอาชีพ**

**ว่าด้วยระยะเวลาในการรับการคุ้มครองและพัฒนาอาชีพในสถานคุ้มครองและพัฒนาอาชีพ**

**พ.ศ. ๒๕๔๐**

----------------------

อาศัยอำนาจตามความในมาตรา ๑๕ (๙) มาตรา ๓๕ และมาตรา ๓๗ แห่งพระราชบัญญัติป้องกันและปราบปรามการค้าประเวณี พ.ศ. ๒๕๓๙ คณะกรรมการคุ้มครองและพัฒนาอาชีพออกระเบียบว่าด้วยระยะเวลาในการรับการคุ้มครองและพัฒนาอาชีพในสถานคุ้มครองและพัฒนาอาชีพไว้ ดังต่อไปนี้

ข้อ ๑. ระเบียบนี้เรียกว่า “ระเบียบคณะกรรมการคุ้มครองและพัฒนาอาชีพว่าด้วยระยะเวลาในการรับการคุ้มครองและพัฒนาอาชีพในสถานคุ้มครองและพัฒนาอาชีพ พ.ศ. ๒๕๔๐”

ข้อ ๒. ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓. ให้สถานแรกรับและคณะกรรมการคุ้มครองและพัฒนาอาชีพประจำจังหวัดที่สถานแรกรับนั้นตั้งอยู่ ร่วมกันพิจารณาจัดส่งตัวผู้อยู่ในความดูแลไปยังสถานคุ้มครองและพัฒนาอาชีพที่เหมาะสมโดยเร็ว แต่ทั้งนี้ต้องไม่เกินหกเดือนนับแต่วันรับตัวผู้นั้นไว้

สถานแรกรับและคณะกรรมการคุ้มครองและพัฒนาอาชีพประจำจังหวัดตามวรรคหนึ่งอาจพิจารณาไม่ส่งผู้นั้นไปยังสถานคุ้มครองและพัฒนาอาชีพ หรือจะให้ผู้นั้นพ้นจากการดูแลก่อน ครบกำหนดเวลาหกเดือนก็ได้ ในกรณีดังต่อไปนี้

(๑) ได้ตรวจสอบประวัติ ความประพฤติ สติปัญญา การศึกษา และข้อเท็จจริงอื่นประกอบกับมีบิดา มารดา หรือผู้ปกครอง รับรองว่าจะให้การปกครองดูแลโดยใกล้ชิด และน่าเชื่อว่าผู้นั้นจะไม่กลับไปค้าประเวณีอีก หรือ

(๒) เป็นโรคติดต่อร้ายแรงตามคำวินิจฉัยของแพทย์ หรือ

(๓) เป็นผู้เจ็บป่วยเรื้อรังไม่สามารถรักษาให้หายขาด และแพทย์มีความเห็นว่า จำเป็นต้องรักษาตัวนอกสถานแรกรับหรือสถานคุ้มครองและพัฒนาอาชีพ

ข้อ ๔. ให้ผู้ที่ถูกส่งตัวมาเพื่อรับการคุ้มครองและพัฒนาอาชีพอยู่รับการคุ้มครองและพัฒนาอาชีพในสถานคุ้มครองและพัฒนาอาชีพไม่น้อยกว่าหนึ่งปี เว้นแต่สถานคุ้มครองและพัฒนาอาชีพและคณะกรรมการคุ้มครองและพัฒนาอาชีพประจำจังหวัดนั้นร่วมกันพิจารณาเห็นว่าผู้รับการคุ้มครองและพัฒนาอาชีพไม่มีความจำเป็นจะต้องได้รับการคุ้มครองและพัฒนาอาชีพอีกต่อไป ด้วยเหตุผลตามข้อ ๓ วรรคสอง จะให้ผู้นั้นพ้นจากการคุ้มครองและพัฒนาอาชีพก่อนครบกำหนดก็ได้

ประกาศ ณ วันที่ ๑ กรกฎาคม พ.ศ. ๒๕๔๐

ผัน จันทรปาน

(นายผัน จันทรปาน)

ปลัดกระทรวงแรงงานและสวัสดิการสังคม

ประธานคณะกรรมการคุ้มครองและพัฒนาอาชีพ